סאפיינס אינטרנשיונל קורפוריישן

סאפיינס אינטרנשיונל קורפוריישן (באנגלית: Sapiens International Corporation NV) היא חברת תוכנה ישראלית רב לאומית, אשר נמצאת בשליטתה של חברת פורמולה מערכות. סאפיינס היא חברה ציבורית ומניותיה נסחרות בדרך של רישום כפול בנאסד"ק ובבורסה לניירות ערך בתל אביב. מניית החברה כלולה במדד תל אביב טק-עילית ובמדד תל אביב 125. החברה רשומה באיים האנטילים ההולנדיים לצורכי מס, מעסיקה כ-5,000 עובדים, ומשרתת יותר מ-450 חברות ביטוח בינלאומיות, ארגונים פיננסיים ובנקים בצפון אמריקה, באירופה, באסיה ובישראל. החברה הוקמה על בסיס מחולל יישומים למחשבים מרכזיים שפיתחו צבי מסיני ושי סולה, יחד עם שמואל טימור ואלי רבן, בזמן שעבדו ביחידת המחשב של מכון ויצמן. הפתרון אפשר פיתוח תוכנה ויישומי מחשב בצורה מהירה וקלה יותר. בשנת 1982 הקימו את חברת "אומני תוכנה", שעסקה בפיתוח ושיווק המוצר, שנקרא תחילה DB1, לחברות שהשתמשו במחשבים מרכזיים תוצרת IBM, עם מערכת ההפעלה OS/360. החברה הצליחה לשווק את המוצר בישראל לחיל האוויר, לבנקים, חברות ביטוח ומשרדי ממשלה והחלה לייצא אותו. אך פרץ סכסוך משפטי בין השותפים השונים, חברת ידע של מכון ויצמן וחברה נוספת שקיבלה את זכויות השיווק, שלאחריו הגיעו להסכם לבעלות משותפת ב"אומני תוכנה" ששמה שונה לחברת "סאפיינס טכנולוגיות" ב-1986. בשנת 1988 הגיעו מכירות החברה ל-10 מיליון דולר, מתוכם 2 מיליון דולר ליצוא. בשלב זה הוחלט להקים חברת אם זרה בשם "סאפיינס אינטרנשיונל קורפוריישן" שתאגד את כל פעילות החברה בישראל ובעולם. "סאפיינס אינטרנשיונל" הוקמה ב-1990 ונרשמה במקלט מס, האיים האנטילים ההולנדיים. צבי מסיני מונה לנשיא החברה, ושי סולה למנהל הטכנולוגיות הראשי. לחברה גויסו משקיעים נוספים, ביניהם איש העסקים שאול שני, שמונה ליושב ראש החברה. "סאפיינס אינטרנשיונל" גדלה במהירות ומכרה בהצלחה את התוכנה שלה ברחבי אירופה וארצות הברית. בשנת 1992 ביצעה החברה הנפקה ראשונה לציבור בבורסת הנאסד"ק בניו יורק. זו הייתה ההנפקה השנייה עד אז של חברת תוכנה ישראלית בארצות הברית (קדמה לסאפיינס רק חברת מג'יק תעשיות תוכנה שהונפקה שנה קודם). בשנת 1993 הגיע מחיר המניה של סאפיינס לשיא ששיקף שווי שוק של 340 מיליון דולר. אולם בעקבות פשיטת רגל של מפיץ של מוצרי החברה בארצות הברית הוועדה לניירות ערך ולבורסות (SEC) בחנה את מדיניות רישום ההכנסות של החברה. הממצאים הראו שהדיווח על חלק מן ההכנסות והרווחים היה מוטעה ולאחר הצגת דו"חות כספיים מעודכנים קוצץ הרווח של 1992 בחצי והרווח של 1993 הפך להפסד. צבי מסיני נאלץ לעזוב את החברה בשנת 1994 לאחר לחץ מצד שותפיו. באותן השנים פיתחה החברה מוצר חדש, בשם "פאלקון", מוצר שאיפשר להמיר קובצי אסמבלר שנכתבו בקובול לשפת התכנות C. אסמבלר היא שפת מכונה במחשבים מרכזיים, בה נכתבו רוב התוכניות למחשבים מרכזיים משנות ה-60 ועד שנות ה-80, ואילו שפת C החלה להחליף אותה בשנות ה-90. על בסיס פתרון זה, בסוף שנות ה-90 התמקדה סאפיינס בהתאמת מערכות מחשוב להתמודדות עם באג 2000, והסבות של מערכות מחשוב לקראת ההצטרפות לגוש היורו והמעבר למטבע אחד. בשנת 1997 רשמה הכנסות של 44 מיליון דולר ובשנת 1999 הגיעו הכנסות החברה ל-91 מיליון דולר. בשנת 2000, לאחר ירידה בהכנסות ומעבר להפסד, הייתה סאפיינס על סף מיזוג עם חברת נס טכנולוגיות, שבסופו של דבר לא יצא אל הפועל בגלל אי־הסכמה על שווי החברה. בנובמבר 2000 החליף איציק שריר את דני פאלק כמנכ"ל ונשיא החברה. בשנת 2001, פורמולה מערכות, עד אז בעלת מניות מיעוט, רכשה את השליטה בחברה. דן גולדשטיין, יו"ר קבוצת פורמולה, מונה ליו"ר סאפיינס, ופיקח על ההתאוששות החברה. החברה החליטה להתמקד אך ורק בפיתוח תוכנה לתעשיית הביטוח. בשנת 2010, רכשה סאפיינס את חברת התוכנה Harcase מקנדה, המפתחת תוכנה לניהול ביטוח רכוש. בשנת 2011 בוצע מיזוג עם שתי חברות תוכנה העוסקות בפעילות דומה לשל סאפיינס, שתי חברות בת של פורמולה ויז'ן טכנולוגיות, FIS (פורמולה פתרונות ביטוח) ועידית. המיזוג של שלוש החברות יצר מובילה עולמית בתוכנות למגזר הביטוח. בשנת 2013 העבירה סאפיינס את כל משרדיה בישראל לאתר אחד במרכז עזריאלי בחולון. בשנת 2015 רכשה סאפיינס שתי חברות, חברת אינסקו (Insseco) הפולנית תמורת כ-9.1 מיליון דולר וחברת IBEXI ההודית בסכום מוערך של 4–6 מיליון דולר. בפברואר 2017, רכשה סאפיינס את חברת StoneRiver מארצות הברית תמורת כ-102 מיליון דולר, החברה המפתחת מערכות ניהול פוליסות, חיתום, דירוג, ניהול ביטוחי משנה ופתרונות לניהול מערכות כספים עבור חברת ביטוח בצפון אמריקה. בספטמבר 2017, הנפקה איגרות חוב בסך של כ-230 מיליון שקל ובריבית של כ-3.37%, במטרה לממן רכישות נוספות. בינואר 2020, רכשה סאפיינס את חברת sum.cumo הגרמנית תמורת 28 מיליון יורו. אתר האינטרנט הרשמי של סאפיינס אינטרנשיונל קורפוריישן סאפיינס אינטרנשיונל קורפוריישן, באתר הבורסה לניירות ערך בתל אביב סאפיינס אינטרנשיונל קורפוריישן, באתר "מאיה" סאפיינס אינטרנשיונל קורפוריישן, באתר גלובס סאפיינס אינטרנשיונל קורפוריישן, באתר Crunchbase (באנגלית) מידע עסקי על חברת סאפיינס אינטרנשיונל קורפוריישן באתרים Yahoo! Finance • MarketWatch • CNN Money • Bloomberg Business (באנגלית) סאפיינס אינטרנשיונל קורפוריישן, בגוגל פיננסים סאפיינס אינטרנשיונל קורפוריישן, באתר Crunchbase (באנגלית) סאפיינס אינטרנשיונל קורפוריישן, באתר EDGAR של הודעות ל-SEC (באנגלית) שלומית לן, ‏הצצה נדירה לאחורי הקלעים של המתכנתים ששולטים לנו בפוליסות, באתר גלובס, 15 באוקטובר 2016 סאפיינס אינטרנשיונל קורפוריישן: נתונים כספיים באתר מאי"ה. פתרון ישראלי למשבר התוכנה, מעריב, 27 במאי 1984 בארץ, מעריב, 4 בנובמבר 1984 ישעיהו פורת, סקר: מכירות "ספיינס" יגיעו ל-40 מיליון ד' תוך 3 שנים, מעריב, 28 בספטמבר 1986 טל שחף, הפצצה הבאה של עולם המחשבים, מעריב, 19 בדצמבר 1989 הרומן הסוער הסתיים בילד, מעריב, 27 בפברואר 1990 שוקי שדה, גם שאול במיליארדרים, באתר הארץ, 17 בדצמבר 2009 תוכנות - ספיאנס - הולכים עם יבמ, מעריב, 7 בינואר 1992 שי שלו, עלייה חדה של 1000%ברווחי סאפיינס ב-92', חדשות, 8 במרץ 1993 אביבה לורי, אחים יקרים, באתר הארץ, 27 במרץ 2006 רוני ליפשיץ, ‏יש חיים אחרי הטכנולוגיה, באתר גלובס, 20 בינואר 1999 סאפיינס והמימד החדיש משתפות פעולה בשיווק כלים לשנת 2000, באתר גלובס, 27 באוגוסט 1997 רוני ליפשיץ, ‏בנק אבי נאשיונל הבריטי פיתח תוכנית משכנתאות בתוכנת סאפיינס, באתר גלובס, 10 באוגוסט 1999 בתיה פלדמן, ‏עושה גלים, באתר גלובס, 28 בפברואר 2000 אופנהיימר: מיזוג נס-סאפיינס משקף תמחור נמוך יחסית לסאפיינס, באתר גלובס, 24 בספטמבר 2000 סאפיינס - איך מבריאים חברה, באתר הארץ, 24 בפברואר 2002 רוני ליפשיץ, סאפיינס תשקיע 10-20 מיליון דולר ביישומים לתחום הביטוח, באתר TheMarker‏, 28 באוגוסט 2002 שירי חביב ולדהורן, ‏מנכ"ל סאפיינס על המיזוג עם עידית ו-FIS: יצרנו DNA מאוחד, באתר גלובס, 7 באוקטובר 2013 נתן שבע, סאפיינס תעביר את משרדיה למרכז עזריאלי החדש בחולון, באתר TheMarker‏, 25 ביוני 2012 רוכשת חברה לאספקת תוכנה לביטוח בפולין, באתר מאי"ה של הבורסה לניירות ערך יניב הלפרין, ‏סאפיינס רוכשת את StoneRiver בכ-102 מיליון דולר, באתר "אנשים ומחשבים", 15 בפברואר 2017 שירי חביב ולדהורן, ‏ביקושים של מיליארד שקל בהנפקת האג"ח של סאפיינס, באתר גלובס, 11 בספטמבר 2017 שלי אפלברג, סאפיינס רוכשת את sum.cumo הגרמנית תמורת 28 מיליון יורו, באתר TheMarker‏, 7 בינואר 2020